רואים לבן בעיניים - כללי - הארץ
לא חופים מוזהבים ולא ים כחול - רק סקי ? "זו מדיטציה", מסבירים שישה אנשי עסקים חובבי סקי מושבעים, ולוקחים אותנו לאתרי הגלישה שאליהם הם תמיד חוזרים
06.01.2011 21:23 עודכן ב: 11.09.2011 22:17
"זה רק אתה עם הטבע"
תפקיד: מייסדת הקרן הירוקה ומנהלת מחלקת המחקר בבית ההשקעות אלטשולר שחם
ההמלצה: העיירה שאמוני (Chamonix) שבצרפת
חן אלטשולר גולשת כבר 18 שנה. "המחשבות מתנתקות מהיומיום, ימים שלמים אתה לא מדבר עם אף אחד", היא מסבירה את סוד המשיכה שלה לתחביב. אלטושלר הספיקה לראות כבר לא מעט פסגות מושלגות, אבל אתר הסקי החביב עליה הוא העיירה שאמוני שלמרגלות הר מונט בלאן, מרחק כשעה נסיעה מז'נווה.
"שווה להגיע לשם בשביל טיול של חצי יום במסלול הגלישה Vallee Blanche (עמק הקרחונים), שהוא מסלול לא כבוש אלא טבעי (Off Piste), באורך 22 ק"מ. זו חוויה שכל חובב סקי חייב לעצמו פעם בחיים".
אלטשולר מגדירה אותו כאדום, "אף שהוא לא מסלול קשה מאוד - שעתיים של גלישה רצופה במדרון מגובה 3,800 מטר עם נופים מדהימים. לאורך המסלול אפשר לראות קבוצות של גולשים שעוצרים לפיקניק". יתרון נוסף, לדבריה, הוא שהמסלול מחייב ליווי של מדריך, ולכן אינו עמוס. "זה רק אתה עם הטבע".
"גם הנכדים מצטרפים לחגיגה"
תפקיד: מנכ"ל ובעלים של קבוצת לוינשטין
ההמלצה: אתר הסקי שלושת העמקים (Les Trois Vallees) בצרפת
לוטן דרך על לא מעט שלג ברחבי העולם - הוא התחיל לגלוש כבר ב-1968. מניסיונו הוא בחר להמליץ על שלושת העמקים, בזכות המרחבים העצומים שבאתר. במתחם יש שלושה אתרי סקי נפרדים, שהגולש יכול לעבור ביניהם: מריבל (Meribel), הנמצא בעמק המרכזי והציורי מבין השלושה; הוואל טורן (Thorens-Val) הנמצא בגובה 2,300 מטר ולכן מבטיח תנאי גלישה טובים בכל השנה; והאתר היוקרתי יותר - קורשבל (Courchevel). "גודל אתר שלושת העמקים עצום. יש שם גם את כל דרגות הקושי", אומר לוטן.
את אזור קורשבל הוא מעדיף במיוחד בזכות המסעדות. בשנים האחרונות מצטרפת משפחתו של לוטן לתחביב, ומבחינתו מדובר בחופשה המשפחתית האולטימטיבית: "כולם ביחד ואין אתגרים נוספים. אין טלוויזיה או חברים. כולם אחד עם השני. אפילו הנכדים מצטרפים לחגיגה".
"2,000 מטר של ירידה אנכית"
יניב וידבסקי
תפקיד: סמנכ"ל הכספים של H&O
ההמלצה: אתר הסקי Tignes בצרפת
וידבסקי אינו חושש לקחת סיכונים. אף שהוא נשוי עם שלושה ילדים, הוא בוחר לגלוש זה כ-10 שנים דווקא בתחנה העליונה של האתר, הנמצאת בגובה של 3,400 מטר. "התחנה התחתונה נמצאת בגובה 1,500 מטר, כך שמדובר ב-2,000 מטר של ירידה אנכית נהדרת", הוא אומר. אל הקרחון העליון מגיעים באמצעות רכבת החצובה בהר, שמעצימה את החוויה.
היתרון באתר, לדבריו, הוא שהוא מתחבר לאתר סקי נוסף בשם ואל ד'יזר, שאורכו 150 ק"מ. "יחד הם מהווים מתחם סקי ענקי, שנקרא על שם אלוף אולימפיאדת החורף מ-1968, ז'אן קלוד קילי". לדברי וידבסקי, העיירה, שנמצאת בעמק סאבוי בצרפת, ממוקמת באזור עם נוף מרהיב ואווירה נפלאה. אף שמדובר במתחם פופולרי, וידבסקי אומר שאין מה לדאוג מבחינת עומס אנשים: "זה אתר ענקי ולא מרגישים בו את העומס בזכות 100 המעליות שיש במתחם. כמעט שלא חווים את התורים הארוכים המוכרים באתרים אחרים".
"זה חייב להיות חופש מוחלט והתנתקות"
תפקיד: סגן מנהל מחלקת כירורגיה פלסטית בבית החולים שיבא
ההמלצה: סן אנטון שבאוסטריה
"חשוב לי מאוד לחזור עם ידיים שלמות בגלל המקצוע שלי, ולכן אני בוחר בסן אנטון. זה מקום נינוח ובטוח, שאמורים לחזור ממנו ללא פציעות", אומר וינקלר, שגולש כבר 30 שנה. "יש גם אפשרוית לעשות סקי קשה יותר, אבל בסן אנטון פחות לוקחים סיכונים, זה אתר קלאסי לחובבי סקי שאינם מקצוענים.
"העיירה ציורית וכיפית, עם הווי נעים, בתי קפה ומסלולי טיולים, כך שאפשר לבוא עם בן זוג שלא עושה סקי וגם הוא ייהנה", אומר וינקלר. "גם לא מדובר באתר עמוס, כי יש הרבה מקומות להתחיל בהם סקי, אז ההמתנה קצרה". במתחם יש 450 ק"מ של מסלולי גלישה.
וינקלר מספר שבחופשותיו באתר הוא פוגש לעתים ישראלים שגם על ההר מדברים בסלולרי. "לדעתי צריך להוציא אותם מחוץ לחוק", הוא אומר בחצי צחוק. "זה צריך להיות חופש מוחלט והתנתקות, משולב בספורט, נופים עוצרי נשימה, אוכל ושתייה טובה".
"טוב לצעירים בלי משפחה"
תפקיד: מבעלי רשת עיניים
ההמלצה: העיירה מאיירהופן שאוסטריה
"העיירה נמצאת בעמק, ותנאי הגלישה מצוינים, עם מגוון מדרונות ארוכים ומקצועיים", אומר לוינגר, שגולש כבר כ-10 שנים. "מעבר לכך, יש שם אווירה של חיי לילה ופאבים שמאובזרים בצורה בלתי רגילה. אחרי הסקי החבר'ה שותים עד אמצע הלילה. צעירים בלי משפחה - זה המקום בשבילם. גם המבוגרים יכולים ליהנות שם. האתר פופולרי ולכן קצת עמוס, אבל זה כמו בתחום המסעדות - מסעדה טובה תמיד תהיה עמוסה ושווה לחכות בשבילה.
"סקי זה פעילות גופנית בריאה שמנתקת אותי מהעולם, אבל מאפשרת לי לבלות זמן איכות עם המשפחה", אומר לוינגר. "הרעש היחיד הוא של הרוח כשיורדים במדרון. זו מדיטציה". בחצי היום האחרון שלו באתר, לוינגר לא גלש. "למה בדקה האחרונה לשבור את היד?", הוא אומר. "לישראלים יש יומרות לחשוב שהם הכי טובים, וזה לא תמיד כך. עדיף לגלוש ברמה אחת נמוכה יותר ממה שאתה חושבים שהיא רמתכם".
"יורדים מהרכבל ישר לברים"
משה ברמק
תפקיד: סמנכ"ל תפעול באקסלנס
ההמלצה: אתר אישגיל (Ischgl) באוסטריה
הסיבה האמיתית שברמק ממליץ על האתר היא לאו דווקא הסקי, אלא חיי הלילה - שמתחילים כבר ב-16:30. "ברגע שיורדים מהרכבל מגיעים לברים שפזורים בסוף המסלול", הוא אומר. "יש מתקנים להניח את מגלשי הסקי, יש מוסיקה קצבית, ברים עם רקדניות על השולחנות. האווירה שם תוססת ומחשמלת". העיירה נמצאת ליד הגבול השוויצי, כך שאפשר לקפוץ לחופשת סקי גם בשווייץ. "אין גבול והמעבר חופשי", מספר ברמק. המתחמים מקושרים וכוללים 205 ק"מ מסלולים.
לדברי ברמק, רוב מסלולי הגלישה נמצאים בגובה של יותר מ-2,000 מטר ונחשבים תלולים במיוחד, ולכן פחות אידיאליים לגולשים הססניים. "זאת ממש ירידה שנחשבת לקיר המוות. מי שלא מספיק בטוח בגלישתו - יורד עם הרכבל", הוא אומר.
גולת הכותרת של המקום בעיניו של ברמק היא בר בשם Niki's-Stadl. "המלצריות הולכות שם עם מגשים שעליהם כ-30 כוסות בירה. כל החבר'ה צעירים שם", הוא מספר.